## Pravilnik o povlastici za uzgoj ribe i drugih morskih organizama i registru o izdanim povlasticama

### NN 29/2002 (22.3.2002.), Pravilnik o povlastici za uzgoj ribe i drugih morskih organizama i registru o izdanim povlasticama

# MINISTARSTVO POLJOPRIVREDE I ŠUMARSTVA

636

Na temelju članka 37. stavka 4. i članka 40. stavka 2. Zakona o morskom
ribarstvu (»Narodne novine«, br. 46/97-pročišćeni tekst) ministar poljoprivrede
i šumarstva donosi

## PRAVILNIK

### O POVLASTICI ZA UZGOJ RIBE I DRUGIH MORSKIH ORGANIZAMA I REGISTRU O IZDANIM POVLASTICAMA

Članak 1.

Ovim Pravilnikom propisuje
se:

1. obrazac i postupak
izdavanja povlastice za uzgoj ribe i drugih morskih organizama (u daljnjem
tekstu: povlastica),

2. oblik, sadržaj i način
vođenja registra o izdanim povlasticama (u daljnjem tekstu: registar).

Članak 2.

(1) Povlasticu izdaje
rješenjem područna jedinica Ministarstva poljoprivrede i šumarstva (u daljnjem
tekstu: područna jedinica).

(2) Područne jedinice su
sljedeće:

- Pula za Županiju Istarsku,

- Rijeka za Županiju
Primorsko-goransku,

- Senj za Županiju
Ličko-senjsku,

- Zadar za Županiju Zadarsku,

- Šibenik za Županiju
Šibensko-kninsku,

- Split za Županiju
Splitsko-dalmatinsku,

- Dubrovnik za Županiju
Dubrovačko-neretvansku.

Članak 3.

Zahtjev za izdavanje
povlastice podnosi se područnoj jedinici u županiji na čijem se području nalazi
pomorsko dobro za uzgoj ribe i drugih morskih organizama.

Članak 4.

Uz zahtjev za
izdavanja povlastice stranke podnose:

Fizičke osobe:

1. presliku
rješenja o upisu u obrtni registar;

2. presliku
obrtnice.

Pravne osobe:

1. izvod iz
registra ovjeren od nadležnog trgovačkog suda.

Pravne i fizičke
osobe:

1. ugovor o
koncesiji za korištenje pomorskog dobra;

2. popis vrsta
riba i drugih morskih organizama te količine koje će se uzgajati;

3. naziv lokacije
uzgajališta;

4. poziciju
uzgajališta (f, l);

5. površinu uzgajališta u m2.

Članak 5.

(1) Nadležna područna
jedinica će izdati rješenje i obrazac povlastice u roku mjesec dana od dana
podnesenog urednog zahtjeva za izdavanje povlastice.

(2) Nadležna područna jedinica po zahtjevu stranke ili po službenoj
dužnosti donosi rješenje o ukidanju povlastice, u slučajevima predviđenim
člankom 39., stavak 1. Zakona o morskom ribarstvu.

Članak 6.

(1) Fizičkim i pravnim osobama izdaje se obrazac povlastice.

(2) Obrazac povlastice iz stavka 1. ovoga članka tiskan je uz ovaj
Pravilnik i njegov je sastavni dio (prilog 1.).

Članak 7.

(1) Obrazac povlastice sastoji se od jednog lista punijeg papira
standardnog formata A4.

(2) Prednja i zadnja stranica obrasca povlastice tonirane su u
svijetloplavoj boji.

(3) Prednja stranica obrasca povlastice tiskana je s vodenim žigom.

(4) Podaci u obrascu povlastice ispunjavaju se kompjutorski.

(5) Obrazac povlastice mora biti plastificiran – laminiran.

Članak 8.

 (1) Na prednjoj stranici obrasca
povlastice od vrha prema dnu je tekst sljedećeg sadržaja:

- grb Republike Hrvatske,

- naziv ministarstva koje izdaje obrazac povlastice,

- naziv obrasca povlastice,

- tvrtka - naziv obrta ili tvrtka - naziv pravne osobe,

- adresa sjedišta obrta ili pravne osobe,

- matični broj obrta ili pravne osobe,

- naziv lokacije uzgajališta,

- pozicija uzgajališta,

- vrste riba i drugih morskih organizama koji se uzgajaju,

- klasa, urudžbeni broj i datum potpisivanja ugovora o koncesiji za
korištenje pomorskog dobra,

- dozvoljeni uzgoj u tona/godina,

- površina uzgajališta u m2,

- klasa i urudžbeni broj, datum, te pečat i potpis ministra,

- serijski broj obrasca povlastice.

(2) Zadnja stranica obrasca iz stavka 1. ovoga članka ne sadrži podatke
i prazna je.

Članak 9.

(1) Registar o izdanim povlasticama vodi se prema obrascu koji je tiskan
uz ovaj Pravilnik i čini njegov sastavni dio (prilog 2.).

(2) Registar se sastoji od
listova standardnog formata A4, koji su označeni rednim brojem i moraju biti
uvezani.

Članak 10.

Područna jedinica upisuje u
registar sljedeće podatke:

1. u točci 1. redni broj
upisa u registar i datum upisa;

2. u točci 2. područnu
jedinicu koja je izdala povlasticu, klasifikacijsku oznaku, urudžbeni broj,
mjesto i datum izdavanja, te serijski broj povlastice;

3. u točci 3. podatke o
uzgajalištu za koje je izdana povlastica;

4. u točci 4. podatke o pravnoj
ili fizičkoj osobi koja je nositelj povlastice;

5. u točci 5. naznaku da je
doneseno rješenje o oduzimanju povlastice i datum;

6. u točci 6. razlog zbog
kojeg je prestala važiti povlastica;

7. u točci 7. datum kada je
podnesena žalba protiv rješenja o oduzimanju povlastice;

8. u točci 8. odluku
drugostupanjskog tijela o žalbi;

9. u točkama 9. i 10.
administrativno rješenje, odnosno način i datum izvršenja;

10. u točci 11. upisuju se po
potrebi ostali podaci.

Članak 11.

 (1) Ovaj Pravilnik stupa na snagu osmoga dana od dana objave u
»Narodnim novinama«.

 (2) Danom stupanja na snagu ovoga Pravilnika prestaju važiti
odredbe članka 48. i 49. Pravilnika o privrednom i sportskom ribolovu, uzgoju
riba i drugih morskih životinja, vađenju spužava, koralja, školjkaša i morskog
bilja (»Narodne novine«, br. 34/85, 35/86, 26/87, 9/89, 26/90, 130/97, 34/98 i
34/99).

Klasa:
011-02/02-01/39

Urbroj:
525-1-02-1

Zagreb, 15. ožujka 2002.

Ministar
**mr. sc. Božidar Pankretić**, v. r.

![](dodatni/358011.gif)
![](dodatni/358012.gif)
![](dodatni/358013.gif)

Pravilnik, NN 29/2002-636